5 vas vir sakeroofFoto: SAPD. Kort nadat sewe gewapende mans ŉ sakeonderneming in Harare in Khayelitsha in die Wes-Kaap beroof het, is vyf van hulle vasgetrek en is beslag gelê op twee vuurwapens. “Die polisie se blitspatrollie het gereageer op ŉ wenk oor die voertuig waarin hulle glo gevlug het,” het die polisie in ŉ verklaring gesê. ŉ Toyota Avanza is gewaar en ná ŉ hoëspoedjaagtog het die verdagtes op die hoek van Landsdowne en die Thuku-pad op die polisie losgebrand. “ŉ Konstabel is tydens die skietgeveg in die hand geskiet en is tans in die hospitaal in ŉ stabiele toestand. Een van die verdagtes is ook raakgeskiet en is onder polisiebewaking in die hospitaal,” het die polisie gesê. Vyf verdagtes is in hegtenis geneem. Die polisie het gesê dat hulle warm op die spoor van die twee verdagtes is wat daarin kon slaag om te ontsnap. “Sodra die verdagtes (tussen 20 en 31 jaar oud) aangekla is, sal hulle tereg staan op aanklagte van poging tot moord en gewapende roof,” lui die verklaring.Die moontlikheid dat dié verdagtes betrokke kon wees by soortgelyke sakerooftogte in Khayelitsha sal deel uitmaak van die ondersoek.